Pavlova poslanica Titu (Šarić)/Glava 3.
1 Opominji ih, da se pokoravaju vlastima i poglavarima, da budu poslušni i spremni na svako dobro djelo; 

2 Nikoga da ne psuju, da se ne svađaju, da budu čedni i svaku krotkost da pokazuju prema svim ljudima! 

3 Jer i mi smo bili negda ludi, nepokorni, lutajući, služeći različnim željama i slastima, u pakosti i zavisti živeći, mrski, jedan na drugoga mrzeći. 

4 A kad se pokaza dobrota i čovjekoljublje Boga, Spasitelja našega, 

5 Ne za djela pravde, koja mi učinismo, nego po svojemu milosrđu spasi nas kupelju preporođenja i obnovljenja Duha Svetoga, 

6 Kojega izli na nas obilato po Isusu Kristu, Spasitelju našemu, 

7 Da opravdani milošću njegovom, po nadi budemo baštinici života vječnoga. 

8 Pouzdana je riječ, i ovo hoću da pastojano učiš, da se oni, koji vjeruju u Boga, trude i prednjače u vršenju dobrih djela. Ovo je dobro i korisno ljudima. 

9 A ludih zapitkivanja i rodoslovlja, i svađa i prepiranja o zakonu kloni se, jer su beskorisna i isprazna! 

10 Čovjeka krivovjerca iza prve i druge opomene kloni se, 

11 Znajući, da se takav preokrenuo na gore i griješi, i sam sebe osuđuje. 

12 Kad pošljem k tebi Artemu ili Tihika, požuri se da dođeš k meni u Nikopol, jer sam namislio ondje prezimiti. 

13 Zenu, pravnika, i Apola brižno opremi na put, da im ništa ne uzmanjka! 

14 A i naši neka se uče prednjačiti u dobrim djelima, kada je nužda i potreba, da ne budu bez ploda! 

15 Pozdravljaju te svi, koji su s menom. Pozdravi sve, koji nas ljube u vjeri! Milost neka bude sa svima vama! Amen. 

Pavlova poslanica Titu (Šarić)